Melanie, għax skoprejt li hekk kien jisimha dik it-tifla ġdida li bdiet tinżel sal-bandli, mill-ewwel ġibditli l-attenzjoni. B'dawk għajnejha kbar u ċelesti, u xagħarha folt li donnu jiżfen ma' naqra riħ, kienet ħakmitli qalbi u ħallietni msaħħar warajha. Għaddew ftit snin u issa rnexxieli nirbħilha qalbha wkoll. Kien fl-2003 ... niftakru ċar it-tieġ. Is-sala kienet imlibbsa bl-isbaħ dekorazzjonijiet u fjuri iżda dan ma kienx jibda mas-sbuħija li kellha Melanie. Għalkemm kont ili nafha, dakinhar kont qisni qed naraha għall-ewwel darba. Wiċċha ma kontx tpinġih u għajnejja ma setgħux jinqalgħu minn fuq dik il-ħlejqa miexja lejja li sa ftit minuti oħra kienet se ssir marti. ħames snin oħra u din id-darba, jiġi quddiem għajnejja t-twelid tal-ewwel wild, Samuel. Il-ferħ li ħassejt dakinhar – u xi ftit ta' biża' wkoll – ma ħassejtu qatt iktar ħlief għal meta żżewwiġt. Ma nistax niddeskrivi l-kburija li ħassejt hekk kif erfajtu f'idi u ħassejt id-dmugħ iċarċar fuq ġenbejja hekk kif qabadli subgħajja b'dawk idejh daqstant żgħar u fraġli. Issa nibda nġarrab il-memorji ta' meta rajt lil Samuel jitkellem u jimxi għall-ewwel darba. Konna qegħdin fil-kuritur, jiena f'naħa u Melanie f'naħa oħra, u Samuel kien irnexxielu jimxi mingħand Melanie s'għandi bla ebda għajnuna. Tgħidx kemm konna għajjatna bil-ferħ. U kien propju dak il-ħin li lissen l-ewwel żewġ kelmiet: – u ma kinux ser ikunu tal-aħħar! Dakinhar għamilna festin żgħir u kilna u xrobna donna rbaħna l-lotterija. Iżda dan li kellna bejnietna kien ferm aħjar minn lotterija! Samuel iggradwa f'Marzu tal-2031. Fl-aħħar, dawk is-snin kollha ta' studju u impenjar swew għal xi ħaġa. Dakinhar kienet qabżitli demgħa hekk kif rajtu tiela' fuq il-palk liebes it-toga pulit pulit. Iżda naħseb l-aktar li bkejt kien għax issa kien kiber u dak il-fsied kien kollu ħa jiddissolvi fix-xejn. Imma ċapċaptlu bir-reqqa xorta waħda u dakinhar morna nieklu ġewwa l-Westin Dragonara Resort. Kien ħaqqu wara kollox. Mitfugħ kif ġie ġie mal-art, fi sqaq abbandunat bi stalett midfun ġo żaqqi, inħares lejn ħalq il-mewt u nistennieh jiblagħni, nibda nġib kollox quddiem għajnejja. Dawk il-memorji sbieħ li taw naqra kulur lil ħajti wittewli passaġġ sħiħ mill-bidu sal-aħħar. U jiena u nħoss ruħi taħrab minn ġo ġismi, titfeġġ tbissima żgħira fuq wiċċi hekk kif ħrabt fl-infinit.
Melanie... – Peter Dingli 11A